Uoči sutrašnje sjednice Gradske skupštine Grada Zagreba na kojoj će, po svemu sudeći, biti promijenjeno ime Trga maršala Tita, Zlatko Hasanbegović – inicijator te promjene govorio je za N1 telviziju.





Hasanbegović je prvo upitan za komentar premijerove najave rješenja problema koje je izazvala ploča u Jasenovcu na kojoj stoji ustaški pozdrav Za dom spremni.

“Ne znam koje će biti rješenje, iz ovoga što možemo čuti čini se da je gospodin Plenković podlegao političkih pritiscima svojih koalicijskih partnera, HNS-a i Milorada Pupovca te da je donio političku odluku da se pronađe rješenje koje on nazvao ne – micanje ploče, nego izmjena dijela saržaja ploče i slično. Sad treba pronaći pravni modalitet, jer u ovom trenutku ne postoji bilo kakvo zakonsko uporište za micanje ove ploče.

Inače, po mom mišljenju, jedino moguće rješenje je da ova ploča ostane, da se slične ploče i spomen obilježja pripadnicima HOS-a bez ikakvih ograničenja podižu diljem Hrvatske, jer je potpuno neprihvaljtivo da zakoniti simbol jedne zakonite ratne postrojbe bude predmet bilo kakvih preispitivanja i dovođenja u pitanje”, kazao je Hasanbegović.

Kako vidite rješenje koje premijer Andrej Plenković najavljuje zbog ploče HOS-a u Jasenovcu?

Ne znam koje će biti rješenje. Iz ovoga što možemo čuti, čini se da je gospodin Plenković podlegao političkim pritiscima svojih koalicijskih partnera, HNS-a i stranke gospodina Milorada Pupovca te da je donio političku odluku da se pronađe rješenje koje on nazvao ne micanje ploče, već izmjena dijela sadržaja ploče i slično. Sad treba pronaći pravni modalitet, jer u ovom trenutku ne postoji bilo kakvo zakonsko uporište za micanje ove ploče.

Inače, po mom mišljenju, jedino moguće rješenje je da ova ploča ostane, da se sve slične ploče i spomen obilježje pripadnicima HOS-a bez ikakvih ograničenja podižu diljem Hrvatske, jer je potpuno neprihvatljivo da zakoniti simbol jedne zakonite ratne postrojbe bude predmet bilo kakvih preispitivanja i dovođenja u pitanje.

Kako komentirate izjavu Plenkovića nakon jučerašnjeg sastanka?

To je traženje kvazi rješenja sukladno političkoj filozofiji Andreja Plenkovića. U ovom slučaju jedini relevantan kontekst Jasenovca je taj da je Jasenovac bio izložen brutalnoj srpskoj agresiji ’91. Protjerani su svi Hrvati, oslobođen je tek ’95. godine.

U obrani i hrvatske države i tog kraja sudjelovali su i hrvatski branitelji iz postrojbi HOS-a i pod simbolima HOS-a i jedino relevantno stajalište ne samo ovog predsjednika vlade, nego i svakog drugog i budućeg u kontekstu ove ploče i Jasenovca je da ode i zapali svijeću na mjestu ove spomen ploče i time oda počast vojnicima koji su poginuli za obranu hrvatske države. Zbog njihove žrtve i Plenković i svi mi u hrvatskoj državi ne bi mogli obnašati svoje dužnsti. Bez njih ne bi bilo političke elite koja obnaša svoje dužnosti.

Što je s ustaškim žrtvama u Jasenovcu?

Mjesto i kraj Jasenovac ne može nositi hipoteku jasenovačkoga logora iz Drugoga svjetskog rata.

Je li Jasenovac zločinački logor?

U kontekstu toga svako mjesto gdje su stradali ljudi je mjesto zločina, a u kontekstu ove ploče je to potpuno irelevantno i jedna vrsta je licemjernoga stajališta, jer ovdje imamo pokušaj rješenja po kojem bi se simboli HOS-a mogli postavljati u drugim dijelovima Republike Hrvatske, a ne u Jasenovcu. Pupovac zagovara stajalište da jasenovački kraj treba izdvojiti iz obilježja i pretvoriti u mjesto posebnoga pijeteta, upravo ono što je odbijao u gradu Vukovaru, kad je aktualno bilo postavljanje ploča i kontroverze oko toga.

Ne smatrate spornim pozdrav Za dom spremni?

Ta spomen ploča se ne nalazi na području spomen-područja Jasenovac, ona se nalazi u mjestu Jasenovac i zakonito je podignuta. Grb HOS-a je zakonit i ne postoji bilo kakvo zakonsko uporište za zabranu simbola i grba HOS-a.

O pozdravu Za dom spremini sam govorio i kao povjesničar i kao ministar kulture, jasno sam rekao da je neprijeporno da je proizašao iz baštine ustaškog pokreta i opterećen hipotekama koje dolaze iz te ideologije. Nema potrebe u modernoj Hrvatskoj posezati za simbolima propalih režima, nego koristiti službene simbole Republike Hrvatske, uz jednu jednu iznimku, a to je da je taj pozdrav Za dom spremni sastavni, neodvojivi i zakoniti dio grba jedne hrvatske ratne postrojbe u sastavu hrvatske vojske. Tu počinje i završava sva rasprava.

Treba li zabraniti taj pozdrav?

Za to nema potrebe. U kontekstu očekivanih rješenja o zabrani ili modelima isticanja onog što se naziva simbolima totalitarnih pokreta, osobno sam protivnik bilo kakvih zabrana. Zabranama se ne može postići ništa, one izazvivaju bunt i prkos. Nama treba jedna nova politička kultura i jedna nova državna i nacionalna paradigma koju sam zastupao i kao političar i kao ministar kulture, a to je da je istinski temelj na kojem počiva hrvatska država pobjeda u Domovinskom ratu. Sve drugo znači zazivanje beskrajnih podjela bez početka i kraja.

Kako komentirate reakcije u HDZ-u? Ivan Aralica rekao je da je skidanje ploče politički kraj Andreja Plenkovića.

Nisam vidovit, ali sam siguran da birači HDZ-a, ali i svi oni koji drže do vrijednosti i temelja na kojima počiva moderna hrvatska država, iz toga trebaju povući konzekvence. Ovo je vrsta kapitulantske politike prema koalicijskim partnerima. Način na koji je nastala ova koalicija je bio jedan od ključnih razlgoa zašto sam napustio HDZ. To je bio političko ideloški konkubinat i to se sada pokazuje kao istina.

Ne bih rekao. Ova Vlada ne počiva na bilo kakvim svjetonazorskim ili idejnim programima. HNS je u politici i javnom životu simbol klijentelizma i kad u pozadini takve politike stoji podjela funkcija, čini je čvršćom.

Ima li takva vaša izjava političku vjerodostojnost, obzirom na to da ste u Gradu Zagrebu u koaliciji s HDZ-om?

To se ne može ni na koji način uspoređivati iz samog načina konstituiranja vlasti u Zagrebu i Vlade koji su potpuno različiti. Mi smo prije ulaska u sporazum o konstituiranju skupštinske većine istaknuli svoje uvjete. Samo jedan od njih bio je promjena imena trga, a sve ostalo tek dolazi na dnevni red. Ako će se taj sporazum ostvarivati, bit će i većine u Gradskoj skupštini.

Kako biste sad glasali, da je u tijeku izglasavanje povjerenja Vladi?

Kad se glasovalo za povjerenje Vladi HDZ-a i HNS-a i stranke Milorada Pupovca, mi smo jasno bili protiv. Mogu čitati u medijima neke komentare, primjerice, Tonino Picula je neutemeljeno naveo da se i mi nalazimo u koaliciji s Pupovcem i HDZ-om, što je potpuno apsurdno i vidljivo iz našega glasanja povjerenja.

Je li moguće novo preslagivanje u Vladi ili bi to bio konačan kraj?

Ne vjerujem da bi moglo doći, mislim da je ovo bura u čaši vode. Gospodin Pupovac je, sjetimo se, gospodina Plenkovića označio suhim zlatom koje treba čuvati, sebe je predstavio kao kreditora ove vlade. Neki dan je rekao da je taj kredit istekao, ali zapravo kreditor i vjerovnik nikada ne želi, posebice kad se radi o lihvarskim političkim kreditima, političku likvidaciju svojeg dužnika, nego održavanje na životu kako bi se mogle održavati lihvarske političke kamate.

Iza ovoga se kriju čisto prozaični interesi vezani uz lukrativna područja za koja je stranka specijalizirana ili višemilijunske alokacije iz državnog proračuna za političko glasilo gospodina Pupovca – tjednik Novosti.

Mnogi ovu situaciju održavanja stabilnosti Vlade označavaju kao obranu od jačanja ekstremne desnice. Kako to komentirate?

Postoji taj politički kliše o ekstremnoj desnici, to je netočno. Mi smo slobodarska stranka utemeljena u nacionalnim vrednotama i siguran sam da postoji strah od našega jačanja i zato se po svaku cijenu inzistira na održavanju ovakve situacije. Birači će vrednovati svaki potez Andreja Plenkovića, uključujući i ovo mazohističko i kapitulantsko ponašanje u slučaju obilježja HOS-a.

Je li Hrvatska politički stabilna?

Politička stabilnost je politička floskula, iza nje se krije bezidejnost kao politička ideologija Andreja Plenkovića. Ona je sinonim za status quo, za izostanak korjenitih društvenih, političkih i gospodarskih promjena. Ovo je tehničko održavanje vlasti bez ostvarivanja dubljih ciljeva.

Zalažete se za zabranu slavljenja antifašizma. Nisu li to potezi koji izazivaju strah jednog dijela javnosti?

Potpuno je neopravdano, a izaziva strah pojedinih političih struktura, čija moć proizlazi iz jugoslavenskog komunizma, općenito manipulacija pojmom antifašizma. Način na koji se koristi ili zloupotrebljava pojam antifašizma uistinu ga pretvara u floskulu. Prije koji dan mogli smo vidjeti bizaran politički skup ispred HDZ-a, na kojemu je bilo oko 123 sudionika. Organizatori su bili 23 udruge, koje nisu mogle okupiti niti 200 ljudi, na kojemu su se isticali simboli SFRJ, Sovjetskog saveza, srpa i čekića i to pokazuje da iza korištenja toga pojma antifašizma stoji sektaško ideološko nastupanje i održavanje relikata propalog jugoslavenskog komunizma.

Kako komentirate izjavu bivšeg predsjednika Franje Tuđmana o HOS-u?

Politika Franje Tuđmana je državnička politika i vezana je uz kontekst stvaranja hrvatske države. Nemoguće je u 21. stoljeću preslikavati bitno drugačije okolnosti kojima je u ratu i uz državno vodstvo Franje Tuđmana stvorena i obranjena hrvatska država. Ovo je vezano uz političko – stranačku pozadnu nastanka HOS-a.

Mogu se složiti, kad je riječ o tadašnjim i današnjim manekenima koji koriste crne odore i znakovlje. Ovdje govorimo isključivo u kontekstu ratne postrojbe HOS-a, njezinih simbola i ljudi koji se nisu slikali za strane postaje, nego izvan kamera i javnosti ginuli na prvim crtama i stvarali hrvatsku državu, od Srđa preko Škabrnje i Vukovara do Jasenovca.

Kad smo kod fotografiranja, jeste li požalili fotografiju s ustaškom kapom?

Ta fotografija je privatna fotografija, koja uopće nije nastala za javnu distribuciju prije 20 i nešto godina. Ona nikada nije korištena, na nju sam potpuno zaboravio i ona je izvučena u sklopu difamacijske kampanje kojoj sam bio izložen kao ministar kulture.

Je li promjena ploče u Jasenovcu politička amortizacija preimenovanja Trga maršala Tita?

Ja to ne znam, ali to su dvije potpuno različite stvari. HDZ je i u proteklom razdoblju imala prigodu promijeniti ili tražiti promjenu imena toga trga. Do toga nije došlo dok ljudi s liste Brune Esih nisu to postavili kao ključan politički uvjet za početak pregovora.

Ovdje se ne radi o politikanstvu, nego o načelnom vrijednosnom i svjetnonazorskom stavu koje smo postavili kao uvjet za postavljanje nove većine. Nema potrebe za politiziranjem, ovo sutra treba biti epilog dugog četvrtstoljetnog građanskog i političkog napora, koji nije mogao uspjeti dok se za to nisu stvorile političke pretpostavke.

Hoće li to ime biti ponovno promijenjeno s novom vlašću i trgu biti vraćeno ime maršala Tita?

Mi nismo vidoviti. Sve odluke u Gradskoj skupštini su političke. Vjerojatnost da se SDP vrati na vlast u Zagrebu jednaka je vjerojatnosti da vas pogodi meteorit dok hodate ulicama.